RÅDETS KONKLUSIONER af 9. marts 1998 om nedsættelse af Gruppen vedrørende en Adfærdskodeks for Erhvervsbeskatning (98/C 99/01)

RÅDET FOR DEN EUROPÆISKE UNION -

1) ERINDRER OM, at Rådet og repræsentanterne for medlemsstaternes regeringer, forsamlet i Rådet, den 1. december 1997 vedtog en resolution om en adfærdskodeks for erhvervsbeskatning (1); ifølge litra H heri skal Rådet nedsætte en gruppe til at vurdere, hvilke skatteforanstaltninger der kan falde ind under kodeksens anvendelsesområde, og til at føre tilsyn med udvekslingen af oplysninger om disse foranstaltninger;

2) BEKRÆFTER nedsættelsen inden for Rådets rammer af en gruppe vedrørende en adfærdskodeks for erhvervsbeskatning, i det følgende benævnt »gruppen«, der skal vurdere de skatteforanstaltninger, der kan falde inden for anvendelsesområdet for adfærdskodeksen for erhvervsbeskatning, og føre tilsyn med udvekslingen af oplysninger om disse foranstaltninger, uden at dette berører medlemsstaternes og Fællesskabets respektive beføjelser på de områder, som er omfattet af gruppens arbejde og med forbehold af traktatens artikel 151 vedrørende forberedelse af Rådets arbejde;

3) NOTERER SIG, at gruppens arbejde tillægges politisk betydning, og er enigt om, at dette bør afspejles i, at hver medlemsstat og Kommissionen udnævner en højtstående repræsentant og en suppleant. Medlemsstaterne og Kommissionen kan også udnævne indtil to stedfortrædere, der kan træde i stedet for den højtstående repræsentant eller suppleanten, hvis de pågældende er forhindret i at deltage i et møde i gruppen;

4) ER INDFORSTÅET MED, at formanden for gruppen, som udnævnes blandt medlemsstaternes repræsentanter, fungerer i to år fra datoen for udnævnelsen; hvis formanden fratræder før periodens udløb, overtages formandskabet af første næstformand, indtil en ny formand er udnævnt;

5) HAR TILLID TIL, at formanden udnævnes efter fælles overenskomst, men er indforstået med at formanden om nødvendigt vælges af et flertal af gruppens højtstående repræsentanter;

6) ER INDFORSTÅET MED, at den medlemsstat, hvis repræsentant udnævnes til formand, i dennes mandatperiode får to repræsentanter i gruppen;

7) ER INDFORSTÅET MED, at den første næstformand udpeges blandt medlemsstaternes repræsentanter af den delegation, der varetager formandskabet i Rådet, så længe formandskabet varer, og at en anden næstformand udpeges af den delegation, der overtager formandskabet i Rådet, for de seks måneder, der går forud for formandskabet;

8) ER INDFORSTÅET MED, at hvis formandens medlemsstat har formandskabet i Rådet eller står for at skulle overtage det, skal den pågældende medlemsstat ikke udnævne en næstformand i formandens mandatperiode, og gruppen vil følgelig kun have én næstformand i den periode;

9) ER ENIGT OM; at reglerne i punkt 4-8 ovenfor skal tages op til fornyet overvejelse to år efter udnævnelsen af gruppens første formand;

10) ER INDFORSTÅET MED, at formanden og næstformændene sammen med en repræsentant fra Kommissionen og bistået af Generalsekretariatet for Rådet, danner en forberedende gruppe, der skal lette gruppens arbejde; noterer sig Kommissionens vigtige opgave med at støtte gruppens arbejde, jf. adfærdskodeksen, navnlig litra I, og med at deltage i opfølgningen af gruppens arbejde; noterer sig, at sekretariatsfunktionen, eftersom gruppen arbejder inden for Rådets rammer, vil blive varetaget af Generalsekretariatet for Rådet, og er overbevist om, at Generalsekretariatet for Rådet og Kommissionen vil etablere nær kontakt med hinanden for at udvikle en samarbejdsstrategi, der kan sikre et effektivt og virkningsfuldt arbejdsforhold;

11) ER INDFORSTÅET MED, at gruppen holder møde mindst to gange om året på højt plan for at udstikke politiske retningslinjer for gruppens arbejde, og at møderne i gruppen indkaldes af formanden på dennes initiativ eller på anmodning af mindst en tredjedel af gruppens medlemmer;

12) ER INDFORSTÅET MED, at der med Rådets formelle godkendelse og for at bistå gruppen i dens arbejde kan nedsættes en eller flere undergrupper, som skal behandle særlige spørgsmål;

13) ER ENIGT OM, at gruppens drøftelser er fortrolige;

14) ER ENIGT OM, at gruppens rapporter til Rådet skal afspejle enten medlemmernes enstemmige mening eller de forskellige meninger, der kommer til udtryk under drøftelsen;

15) ER INDFORSTÅET MED, at der med Rådets formelle godkendelse kan fastlægges yderligere procedureregler for gruppen.

(1) EFT C 2 af 6.1.1998, s. 2.